Rhannu'r Baich: Methu Fforddio Talu'r Rhent - PwyntTeulu Cymru
Yn dilyn perthynas yn chwalu, mae ein darllenwr yn ei chael yn anodd talu'r rhent. Mae gan PwyntTeulu gyngor am beth i'w wneud nesaf yn Rhannu'r Baich yr wythnos hon.
Dwi wedi gwahanu gyda thad fy mhlentyn yn ddiweddar a bellach dwi methu fforddio talu'r rhent. Dwi'n hunangyflogedig ac wedi gwneud cais am gredyd cynhwysol ond mae fy rhent yn rhy uchel i fedru ymdopi ar ben fy hun a thalu gweddill y biliau. Mae gen i ddau gi ac felly mae dod o hyd i eiddo rhent preifat yn anodd iawn. Oes gen i opsiynau? Dwi ddim yn gwybod beth i wneud… byddwn yn gwerthfawrogi unrhyw gyngor.
Diolch am gysylltu gyda ni yma yn PwyntTeulu. Mae'n ddrwg iawn gennym glywed am eich perthynas yn dod i ben. Mae'n debyg bod hwn yn gyfnod anodd i chi, yn enwedig gyda'r pryderon ariannol ychwanegol yma.
Deall yr hyn gallech chi hawlio
Gan fod gennych chi a'ch partner blentyn â'ch gilydd, mae'n deg bod y ddau ohonoch yn cyfrannu'n gyfartal tuag at gostau byw eich plentyn. Gallech chi gytuno hyn â'ch gilydd, ond os yw hyn yn amhosib, efallai dylech chi edrych ar eich opsiynau gyda'r Gwasanaeth Cynnal Plant. Edrychwch ar y wybodaeth ar wefan y llywodraeth.
Rydych chi eisoes wedi gwneud cais am gredyd cynhwysol, sydd yn beth da, ond efallai bod yna fudd-daliadau eraill rydych chi'n gymwys amdanynt ar gyfer cefnogaeth bellach. Lle da i gychwyn bydd llinell gymorth Gingerbread. Mae hwn yn llinell gymorth wedi'i greu yn benodol i rieni sengl ac unrhyw broblemau sydd ganddynt, gan gynnwys problemau ariannol.
Er gwybodaeth, mae credydau treth yn cael eu hawlio ar wahân i Gredyd Cynhwysol, yn ogystal ag unrhyw ostyngiadau treth cyngor am eich bod yn deulu un oedolyn. Darllenwch wybodaeth Cyngor ar Bopeth.
Anawsterau'r anifeiliaid
Mae dod o hyd i dai rhent preifat sydd yn derbyn anifeiliaid yn gallu bod yn anodd iawn, felly mae'r ffaith eich bod yn poeni am hyn yn ddealladwy… ond nid yw'n amhosib. Mae'r Dogs Trust yn rhedeg cynllun ar-lein 'Lets With Pets'. Mae'n rhoi llawer o fanylion am sut i wneud y broses yn haws i chi'ch hun ac yn rhoi cyngor am sut i ddangos bod chi a'ch anifeiliaid anwes yn denantiaid deniadol.
Taliadau brys
Tra byddech chi'n disgwyl i'r budd-daliadau neu'n chwilio am le newydd, efallai byddai'n syniad gwneud cais am Daliad Tai Dewisol gan eich awdurdod lleol. Gall hwn eich helpu i fforddio'r rhent yn y cyfamser. Mae'r taliadau yma'n cael eu gwneud mewn amgylchiadau arbennig. Edrychwch ar y wybodaeth ar wefan gingerbread.org am fanylion pellach.
Gobeithiwn fod y wybodaeth yma'n ddefnyddiol i chi yn eich sefyllfa a dymunwn y gorau i chi yn y dyfodol.